input: 32013D0224
  L 135/21
  SLUŽBENI LIST EUROPSKE UNIJE
  17.05.2013.
  PROVEDBENA ODLUKA KOMISIJE
  od 17. svibnja 2013.
  o odobrenju laboratorija u Hrvatskoj za provođenje seroloških testova za nadzor učinkovitosti cjepiva protiv bjesnoće
  (priopćena pod brojem dokumenta C(2013) 2783)
  (Tekst značajan za EGP)
  (2013/224/EU)
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Odluku Vijeća 2000/258/EZ od 20. ožujka 2000. o određivanju posebnog instituta odgovornog za utvrđivanje kriterija za standardizaciju seroloških testova u svrhu praćenja učinkovitosti cjepiva protiv bjesnoće (1), a posebno njezin članak 3. stavak 2.,
  budući da:
  (1)
  Odlukom 2000/258/EZ određuje se Agence française de sécurité sanitaire des aliments (AFFSA) u Nancyju, Francuska (integrirana od 1. srpnja 2010. u Agence nationale de sécurité sanitaire de l’alimentation, de l’environnement et du travail, ANSES) kao poseban institut odgovoran za utvrđivanje kriterija potrebnih za standardizaciju seroloških testova za praćenje učinkovitosti cjepiva protiv bjesnoće.
  (2)
  Tom se Odlukom predviđa da ANSES treba dokumentirati procjenu laboratorija u trećim zemljama koji su se prijavili za provođenje seroloških testova za praćenje učinkovitosti cjepiva protiv bjesnoće.
  (3)
  Donošenjem Provedbene odluke Komisije 2012/304/EU od 11. lipnja 2012. o odobrenju laboratorija u Hrvatskoj i u Meksiku za provođenje seroloških testova u svrhu praćenja učinkovitosti cjepiva protiv bjesnoće (2), Komisija je odobrila laboratorij za bjesnoću i opću virologiju unutar Hrvatskog veterinarskog instituta za provođenje seroloških testova za praćenje učinkovitosti cjepiva protiv bjesnoće kod pasa, mačaka i pitomih vretica.
  (4)
  Slijedom nepovoljnog izvješća o procjeni koje je izradio ured ANSES-a od 3. rujna 2012. odobrenje izdano tom laboratoriju povučeno je u skladu s Odlukom Komisije 2010/436/EU od 9. kolovoza 2010. o provedbi Odluke Vijeća 2000/258/EZ u pogledu stručne osposobljenosti za potrebe zadržavanja odobrenja laboratorijima za provedbu seroloških testova za praćenje učinkovitosti cjepiva protiv bjesnoće (3).
  (5)
  Nadležno tijelo Hrvatske dostavilo je zahtjev za ponovno odobrenje laboratorija za bjesnoću i opću virologiju unutar Hrvatskog veterinarskog instituta koji je bio popraćen pozitivnim izvješćem o procjeni koje je izradio ured ANSES-a za taj laboratorij 15. veljače 2013.
  (6)
  Nadležno tijelo Hrvatske je također službeno obavijestilo Komisiju o promjeni imena laboratorija.
  (7)
  Taj bi laboratorij trebalo stoga odobriti za provođenje seroloških testova za praćenje učinkovitosti cjepiva protiv bjesnoće.
  (8)
  Mjere predviđene u ovoj Odluci u skladu su s mišljenjem Stalnog odbora za prehrambeni lanac i zdravlje životinja,
  DONIJELA JE OVU ODLUKU:
  Članak 1.
  U skladu s člankom 3. stavkom 2. Odluke 2000/258/EZ sljedeći se laboratorij odobrava za provođenje seroloških testova za praćenje učinkovitosti cjepiva protiv bjesnoće kod pasa, mačaka i pitomih vretica:
  Laboratorij za bjesnoću (Hrvatski nacionalni referentni laboratorij za bjesnoću) Hrvatskog veterinarskog instituta
  Savska cesta 143
  10000 Zagreb
  Hrvatska
  Članak 2.
  Ova se Odluka primjenjuje od 1. lipnja 2013.
  Članak 3.
  Ova Odluka je upućena državama članicama.
  Sastavljeno u Bruxellesu 17. svibnja 2013.